**Likumprojekta "Grozījumi Civilprocesa likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Nepieciešams normatīvi nostiprināt finansiālo problēmu risinājumu fiziskām personām ar zemiem ienākumiem un nelielām parādsaistībām, kā arī noteikt civilprocesuālo kārtību, kādā tiesā tiek izskatītas sūdzības par zvērinātu notāru rīcību un pieteikumi par fiziskās personas atbrīvošanas no parādsaistībām atcelšanu. Paredzēts, ka likumprojekts "Grozījumi Civilprocesa likumā" (turpmāk – likumprojekts) stāsies spēkā vienlaikus ar saistīto likumprojektu "Likums par fiziskās personas atbrīvošanu no parādsaistībām", kura spēkā stāšanās tiks noteikta tā, lai nodrošinātu pietiekamu laika posmu mehānisma praktiskai ieviešanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Maksātnespējas politikas attīstības pamatnostādņu 2016.−2020. gadam īstenošanas plāna[[1]](#footnote-1) 3.1.1. pasākums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Maksātnespējas politikas attīstības pamatnostādņu 2016.−2020. gadam īstenošanas plāna 3.1.1. pasākums paredz izvērtēt iespēju izstrādāt atvieglotu fiziskās personas maksātnespējas procesa regulējumu, kas būtu paredzēts fiziskajām personām, kurām nav hipotekāro kredītu un mantas, kā arī parādsaistību apjoms nav liels.  Minēto mērķu sasniegšanai ir izstrādāti vairāki likumprojekti, kas tiek virzīti vienlaicīgi ar šo, paredzot procedūru fiziskās personas atbrīvošanai no noteiktām parādsaistībām. Vienlaikus jāvērš uzmanība, ka parādsaistības saskaņā ar civiltiesībās esošo pieeju, ir tādas saistības, ko parādniekam jau ir pienākums izpildīt, taču tās nav izpildītas.  Līdz ar to likumprojektā paredzēts papildināt Civilprocesa likumu ar regulējumu, kas nepieciešams, lai nodrošinātu:  - sūdzību izskatīšanu par zvērinātu notāru rīcību (kas ar notariālo aktu atbrīvos fizisko personu no parādsaistībām vai atteiks attiecīgā pieteikuma pieņemšanu);  - fiziskās personas atbrīvošanas no parādsaistībām atcelšanas lietas izskatīšanu tiesā.  Tāpat, izvērtējot līdzšinējo sūdzību izskatīšanas kārtību par zvērinātu notāru rīcību, tika secināts, ka uzraudzība pār zvērinātu notāru rīcību būtu nododama rajona (pilsētas) tiesām.  Saistītajā likumprojektā "Likums par fiziskās personas atbrīvošanu no parādsaistībām" paredzēts, ka zvērināts notārs izlemj jautājumu par fiziskās personas atbrīvošanu no parādsaistībām notariāla akta formā. Konstatējot gadījumu, kad pastāv neatrisināti kreditoru iebildumi, kuru pamatā ir strīds par tiesībām, zvērināts notārs nosaka termiņu, ne garāku par vienu mēnesi, kādā kreditors var celt prasību tiesā, par prasības celšanu informējot zvērinātu notāru. Ja norādītajā termiņā prasība nav celta, zvērināts notārs izskata pieteikumu, balstoties uz tā rīcībā esošiem materiāliem.  Tādējādi šajā likumprojektā ir iekļaujams regulējums par zvērināta notāra rīcības pārbaudi, izpildot amata pienākumus.  Turklāt likumprojektā "Likums par fiziskās personas atbrīvošanu no parādsaistībām" paredzēts, ka gadījumos, kad fiziskā persona nepilda tai noteiktos pienākumus un ierobežojumus pēc tam, kad tā ir atbrīvota no parādsaistībām, fiziskās personas atbrīvošanu no parādsaistībām var atcelt.  Fiziskās personas atbrīvošanas no parādsaistībām atcelšanas lietas kopumā ir līdzīgas fiziskās personas maksātnespējas procesa lietām. Tamdēļ fiziskās personas atbrīvošanas no parādsaistībām atcelšanas lietu izskatīšanu pēc būtības ir pamatoti izskatīt līdzīgi – sevišķās tiesāšanas kārtībā.  Ievērojot minēto, kā arī, lai nodrošinātu skaidrus nosacījumus saistītā likumprojekta "Fiziskās personas atbrīvošanas no parādsaistībām" piemērotājiem, kā arī tiesām, ir samērīgi veidot atsevišķu nodaļu Civilprocesa likumā īpaši šo lietu izskatīšanai.  Līdz ar to **likumprojekta 1. pantā** noteikts valsts nodevas apmērs par pieteikuma par fiziskās personas atbrīvošanas no parādsaistībām atcelšanu izskatīšanu. Par pieteikumu fiziskās personas atbrīvošanas no parādsaistībām atcelšanai paredzētais valsts nodevas apmērs noteikts 70 *euro*, tāpat, kā par citām prasībām, kam nav mantiska rakstura vai kas nav jānovērtē[[2]](#footnote-2).  Vienlaikus **likumprojekta 2. pantā** paredzēts papildināt Civilprocesa likuma 43. panta pirmajā daļā uzskaitītos gadījumus, kad bez atsevišķa tiesas lēmuma pieņemšanas persona ir atbrīvota no tiesas izdevumu samaksas valsts ienākumos. Proti, uzskaitījumu paredzēts papildināt ar zvērinātu notāru (precīzi norādot, ka atbrīvo tieši to zvērinātu notāru, kurš konkrētā gadījumā taisījis notariālo aktu par fiziskās personas atbrīvošanu no parādsaistībām) un sūdzības iesniedzējiem par zvērināta notāra atteikumu apliecināt pieteikumu par fiziskās personas atbrīvošanas no parādsaistībām, kā arī par atteikumu atbrīvot fizisko personu no parādsaistībām.  Zvērināts notārs atbrīvots no tiesas izdevumu samaksas valsts ienākumos fiziskās personas atbrīvošanas no parādsaistībām atcelšanas lietās, jo zvērināts notārs galvenokārt būs tas, kurš nodrošinās saistītā likumprojekta "Likums par fiziskās personas atbrīvošanu no parādsaistībām" 21. panta pirmās daļas 2. punktā noteikto pienākumu (konsultāciju apmeklēšanas) izpildes kontroli. Turklāt zvērināts notārs nedarbosies savās interesēs, bet gan sabiedrības interesēs kopumā. Tādējādi nebūtu samērīgi ierobežot zvērināta notāra iespējas pildīt šo uzdevumu.  Sūdzības iesniedzējus par zvērināta notāra atteikumu apliecināt pieteikumu par fiziskās personas atbrīvošanu no parādsaistībām paredzēts atbrīvot no tiesas izdevumu samaksas valsts ienākumos, ņemot vērā to, ka šai kategorijai būtu jānodrošina pieeja tiesas kontrolei pār zvērinātu notāru rīcību tieši ierobežojot to tiesības pretendēt un tikt atbrīvotām no noteiktām parādsaistībām. Turklāt vērā ņemams ir apstāklis, ka personai, kura pretendē uz likumprojektā "Likums par fiziskās personas atbrīvošanu no parādsaistībām" noteikto atbrīvošanu no parādsaistībām, ir jāatbilst šā likumprojekta 5. panta pirmās daļas 5. punktam, kas paredz noteiktu sociālo statusu. Šādas personas pēc būtības atbilst Civilprocesa likuma 43. panta ceturtajā daļā noteiktajai situācijai. Tamdēļ, lai samazinātu tiesu resursa patēriņu pieņemot šādus lēmumus, norma papildināta ar nosacījumu, kas nodrošina atbrīvošanu uzreiz.  Tā kā likumprojektā ir iekļaujams regulējums par zvērināta notāra rīcības pārbaudi, izpildot amata pienākumus, t.sk. fiziskās personas atbrīvošanas no parādsaistībām kontekstā, ar **likumprojekta 3. pantu** paredzēts papildināt Civilprocesa likumu ar jaunu 28.1 nodaļu "Zvērinātu notāru darbību pārsūdzēšana".  Tā kā lietas par fiziskās personas atbrīvošanas no parādsaistībām atcelšanu būtu izskatāmas sevišķās tiesāšanas kārtībā, ar **likumprojekta 4. pantu** paredzēts papildināt Civilprocesa likuma 251. pantu ar vēl vienu sevišķās tiesāšanas kārtībā izskatāmu lietu.  Arī Latvijas Republikas Satversmes tiesa, vērtējot konstitucionālās sūdzības saistībā ar maksātnespējas lietām, ir vērtējusi to atbilstību sevišķās tiesāšanas kārtībā izskatāmām lietām. Piemēram, spriedumā lietā Nr. 2016-01-01[[3]](#footnote-3) tā ietvērusi norādi uz doktrīnā atzītu secinājumu, to sasaistot ar maksātnespējas lietām pēc būtības: "Sevišķās tiesāšanas kārtībā izskatāmu lietu raksturo tas, ka: 1) tajā nekad nav strīda par tiesībām, kas tieši izriet no Civilprocesa likuma 258. panta; 2) to ierosina uz rakstveida pieteikuma pamata; 3) tajā nav atbildētāja un trešo personu (ir tikai pieteicējs un var būt ieinteresētās personas); 4) to neraksturo pretēji vērstas intereses, bet objektīva nepieciešamība pēc tā, lai tiesa pieņemtu nolēmumu lietā, kurā nav strīda par tiesībām"[[4]](#footnote-4). Arī lietās par fiziskās personas atbrīvošanas no parādsaistībām atcelšanu nav paredzēta strīdu izšķiršana, lietas ierosinās tikai uz rakstveida pieteikuma pamata, tajās nebūs klasiskās "pieteicējs-atbildētājs" attiecības, turklāt lietas mērķis ir kā profesionālam lietpratējam pārbaudīt pieteikumā norādīto ziņu pietiekamību, lai gūtu pamatu ierobežot parādnieka intereses.  Tāpat paredzēts papildināt Civilprocesa likuma regulējumu ar jaunu 48.2 nodaļu "Fiziskās personas atbrīvošanas no parādsaistībām lietas" (**likumprojekta 5. pants**), kurā ietverts regulējums par fiziskās personas atbrīvošanas no parādsaistībām atcelšanas lietas ierosināšanu, izskatīšanu un izbeigšanu, kā arī lietā iesaistīto personu tiesībām un pienākumiem un kārtību, kādā tiesa lemj jautājumus saistībā ar atbrīvošanas atcelšanu. Nosauktie jautājumi sadalīti trijos jaunos pantos pēc to savstarpējās mijiedarbības, tai skaitā ņemot vērā saistītajā likumprojektā "Likums par fiziskās personas atbrīvošanu no parādsaistībām" noteikto:   * 394.6 pants. Fiziskās personas atbrīvošanas no parādsaistībām atcelšanas lietu piekritība; * 394.7 pants. Pieteikuma par fiziskās personas atbrīvošanas no parādsaistībām atcelšanu izlemšana; * 394.8 pants. Pieteikuma par fiziskās personas atbrīvošanas no parādsaistībām atcelšanu izskatīšana un tiesas spriedums.   *394.6 pants. Fiziskās personas atbrīvošanas no parādsaistībām atcelšanas lietu piekritība*  Lietu piekritība izvēlēta līdzīgi kā fiziskās personas maksātnespējas procesiem – pēc parādnieka deklarētās dzīvesvietas, bet, ja tādas nav,– pēc dzīvesvietas.  *394.7 pants. Pieteikuma par fiziskās personas atbrīvošanas no parādsaistībām atcelšanu izlemšana*  Saistītajā likumprojektā "Likums par fiziskās personas atbrīvošanu no parādsaistībām" paredzēti dažādi pienākumi un ierobežojumi fiziskai personai, kas pildāmi un ievērojami pēc tam, kad fiziskā persona ir atbrīvota no parādsaistībām. Lai mudinātu fiziskās personas ievērot šos pienākumus un ierobežojumus, kā arī nodrošinātu kreditoru un citu ieinteresēto personu aizsardzību, paredzēta iespēja neievērošanas gadījumā lūgt atcelt fiziskās personas atbrīvošanu. Ņemot vērā, ka atcelšana būtiski ierobežo fiziskās personas intereses, atcelšanas pieteikumu paredzēts nodot izskatīšanai uzreiz tiesai. Tas gan, protams, neliedz personai, kura apsver atcelšanas pieteikuma iesniegšanu, visupirms vērsties pie pašas fiziskās personas.  Likumprojektā paredzēts, ka pēc atcelšanas pieteikuma saņemšanas tiesa pieņem lēmumu par tā virzību:   1. to atstāj bez virzības, ja pieteikumā nav visas nepieciešamās sastāvdaļas, tai skaitā, ja pieteikuma iesniedzējs nav samaksājis valsts nodevu un citus tiesas izdevumus; 2. to pieņem un ierosina lietu, ja ir izpildītas visas formālās prasības un nav acīmredzamu šķēršļu atcelšanas pieteikuma izskatīšanai pēc būtības; 3. to atsaka pieņemt, ja tiesas rīcībā ir ziņas, kas jau pieņemšanas stadijā liecina par to, ka atcelšanas pieteikumu nebūs pamata skatīt pēc būtības (jo fiziskā persona nav vai nav bijusi atbrīvota no parādsaistībām vai ir notecējis termiņš atcelšanas pieteikuma iesniegšanai).   Lai nodrošinātu parādnieka godprātīgu rīcību (pienākumu pildīšanu un ierobežojumu ievērošanu), kā arī aizsargātu pašu fizisko personu (lai nodrošinātu saistītā likumprojekta "Likums par fiziskās personas atbrīvošanu no parādsaistībām" 22. pantā noteiktā termiņa tecējuma nepārtrauktību) atcelšanas pieteikuma izskatīšanas laikā, paredzēts, ka atcelšanas pieteikums neaptur notariāla akta, ar ko fiziskā persona atbrīvota no parādsaistībām, darbību.  Likumprojektā paredzēta iespēja iesniegt blakus sūdzību par tiesas lēmumu par atteikšanos pieņemt atcelšanas pieteikumu. Apgabaltiesa, atceļot attiecīgo tiesas lēmumu, nodod jautājuma izskatīšanu tai tiesai, kura lēmumu bija pieņēmusi.  *3948 pants. Pieteikuma par fiziskās personas atbrīvošanas no parādsaistībām atcelšanu izskatīšana un tiesas spriedums*  Atcelšanas pieteikuma izskatīšana pamatā paredzēta rakstveidā, taču dodot iespēju tiesai to skatīt arī tiesas sēdē, ja tās ieskatā tas ir nepieciešams.  Fiziskai personai, attiecībā uz kuru iesniegts atcelšanas pieteikums, ir tiesības sniegt tās viedokli. Termiņš viedokļa iesniegšanai aprēķināts tādējādi, lai saprātīgos termiņos tiesa varētu nosūtīt nepieciešamos informāciju fiziskai personai, fiziskā persona varētu iepazīties ar to, sagatavot savu viedokli un nosūtīt to tiesai un lai tiesai būtu laiks iepazīties ar fiziskās personas viedokli.  Likumprojektā paredzēta iespēja tiesas spriedumu pārsūdzēt apelācijas kārtībā, ja pastāv kāds no Civilprocesa likuma 440.2 pantā noteiktajiem pamatiem. Proti, pirmās instances tiesa ir nepareizi piemērojusi vai iztulkojusi materiālo tiesību normu un tas ir novedis pie lietas nepareizas izspriešanas; pirmās instances tiesa ir pārkāpusi procesuālo tiesību normu un tas ir novedis pie lietas nepareizas izspriešanas; pirmās instances tiesa ir nepareizi konstatējusi faktus vai nepareizi novērtējusi pierādījumus vai sniegusi nepareizu lietas apstākļu juridisko novērtējumu un tas ir novedis pie lietas nepareizas izspriešanas.  Ar **likumprojekta 6. pantu** nodrošināta Civilprocesa likuma 54.1 nodaļā "Atsevišķu kategoriju lietu izskatīšanas īpatnības apelācijas instancē" ietvertā regulējuma piemērošana arī attiecībā uz spriedumiem, ar kuriem noraidīts pieteikums par fiziskās personas atbrīvošanas no parādsaistībām atcelšanu.  Ar **likumprojekta 7., 8., 9. un 10.** **pantu** paredzēts papildināt Civilprocesa likuma 69. nodaļas regulējumu tādējādi, lai būtu skaidra fiziskās personas atbrīvošanas no parādsaistībām ietekme uz izpildu lietvedību, nodrošinot sabalansētu parādnieka un kreditoru interešu aizsardzību.  Ar likumprojektā "Likums par fiziskās personas atbrīvošanu no parādsaistībām" ietverto regulējumu pēc fiziskās personas atbrīvošanas no parādsaistībām pieteikuma pieņemšanas, parādniekam tiek dots "atelpas brīdis" finansiālā izpratnē viņa pienākumu izpildei. Tādējādi likumprojekta 7. pantā paredzēts liegums ievest izpildu lietu pēc tam, kad zvērināts notārs ir pieņēmis pieteikumu, kurā parādnieks norādījis konkrēto parādsaistību, kā arī zvērinātam tiesu izpildītājam noteikts pienākums apturēt izpildes lietvedību, saņemot šādas ziņas (likumprojekta 8. pants).  Savukārt likumprojekta 9. pantā ietverts izpildu lietvedības apturēšanas termiņš. Ņemot vērā likumprojektā "Likums par fiziskās personas atbrīvošanu no parādsaistībām" paredzēto iespēju atcelt fiziskās personas atbrīvošanu no parādsaistībām, kā arī ievērojot izpildu lietas izbeigšanas sekas, likumprojekta 9. pantā ietvertie apturēšanas termiņi sadalīti pēc fiziskās personas atbrīvošanas no parādsaistībām pieteikuma izskatīšanas rezultāta. Proti, ja rezultātā fizisko personu neatbrīvo no parādsaistībām – izpildu lieta ir atjaunojama uzreiz. Taču, ja rezultātā fiziskā persona tiek atbrīvota no parādsaistībām, ir paredzēts nogaidīšanas periods, tā kā izbeigto izpildu lietvedību nevar uzsākt no jauna[[5]](#footnote-5). Nogaidīšanas periods ir atkarīgs no nosacījuma iestāšanās (atkarībā no tā, kurš gadījums iestājas agrāk) – beidzies saistītajā likumprojektā "Likums par fiziskās personas atbrīvošanu no parādsaistībām" noteiktais termiņš fiziskās personas atbrīvošanas no parādsaistībām atcelšanai, ja maksātnespējas reģistrā izdarīts ieraksts par fiziskās personas atbrīvošanu no parādsaistībām vai stājies spēkā tiesas spriedums par fiziskās personas atbrīvošanas no parādsaistībām atcelšanu.  Taču atšķirībā no nogaidīšanas perioda, izpildu lietvedības izbeigšanas pamats var būt tikai sekmīga atbrīvošana no parādsaistībām un atcelšanas termiņa notecēšana. Tādējādi likumprojekta 10. pantā paredzēts papildināt Civilprocesa likuma 563. panta pirmās daļas uzskaitījumu ar izpildu lietvedības izbeigšanu vēl vienā gadījumā.  Zvērināts tiesu izpildītājs nevar tikt pielīdzināts kreditoram, kura prasījumu paredzēts dzēst saskaņā ar saistīto likumprojektu "Likums par fiziskās personas atbrīvošanu no parādsaistībām", un noteikt, ka nolēmumu izpilde šajās izpildu lietās notiek uz zvērināta tiesu izpildītāja rēķina, jo sprieduma izpildes izdevumi netiek segti. Katrā izpildu lietā, arī tajās, kurās piedziņa no parādnieka nav iespējama, jo parādniekam nav mantas un ienākumu, uz kuriem vērst piedziņu, ir sprieduma izpildes izdevumi, kurus jāsedz, piemēram, pasta izdevumi par Civilprocesa likumā noteikto sūtījumu nosūtīšanu, maksa par Tiesu administrācijas sniegtajiem pakalpojumiem un citi. Tāpat sedzama atlīdzība par zvērināta tiesu izpildītāja un viņa biroja resursiem, kas izlietoti konkrētās izpildu lietas vešanā (dokumentu sagatavošana, datu apstrāde, u.c.). Zvērināts tiesu izpildītājs ir tiesu sistēmai piederīga valsts amatpersona, kurai ar likumu noteikts pienākums veikt tiesas un citu institūciju nolēmumu izpildi. Zvērināts tiesu izpildītājs nevar atteikties pieņemt izpildei izpildu dokumentus, kas piekritīgi viņa iecirknim. Tādējādi **likumprojekta 11. pantā** noteikts piedzinēja pienākums segt izbeidzamajā izpildu lietā radušos sprieduma izpildes izdevumus, ja izpildes lietvedība tiks izbeigta tamdēļ, ka maksātnespējas reģistrā izdarīts ieraksts par pieteikuma par fiziskās personas atbrīvošanu no parādsaistībām izskatīšanas rezultātu, fiziskā persona atbrīvota no parādsaistībām un ir beidzies saistītajā likumprojektā "Likums par fiziskās personas atbrīvošanu no parādsaistībām" noteiktais termiņš pieteikuma iesniegšanai par fiziskās personas atbrīvošanas no parādsaistībām atcelšanu.  Paredzēts, ka likumprojekts stāsies spēkā vienlaikus ar saistīto likumprojektu "Likums par fiziskās personas atbrīvošanu no parādsaistībām", kura spēkā stāšanās laiks tiks noteikts tā, lai nodrošinātu pietiekamu laika posmu likumprojektā un saistītajā likumprojektā "Likums par fiziskās personas atbrīvošanu no parādsaistībām" ietvertā mehānisma praktiskai ieviešanai. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visupirms norādāms, ka šajā likumprojektā ietvertais regulējums ir skatāms kopā ar likumprojektā "Likums par fiziskās personas atbrīvošanu no parādsaistībām" ietverto regulējumu un jaunpiedāvātie mehānismi ir izmantojami pēc nepieciešamības. Neviena no noteiktajām darbībām nav tāda, kas būtu veicama pati par sevi bez galvenā ierosinātāja – fiziskās personas lēmuma iesniegt pieteikumu. Tādējādi administratīvais slogs nerodas automātiski, piemēram, tamdēļ, ka kreditors veic saimniecisko darbību.  Detalizētāks apraksts skatāms likumprojekta "Likums par fiziskās personas atbrīvošanu no parādsaistībām" sākotnējās ietekmes novērtējuma ziņojumā (anotācijā).  Papildus norādāms, ka likumprojektā minētais regulējums tieši skars rajona (pilsētas) tiesas, zvērinātus notārus, tiesu izpildītājus un apgabaltiesu, kā arī pieteikuma par fiziskās personas atbrīvošanas no parādsaistībām atcelšanu iesniedzējus. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam kopsakarībā ar likumprojektu "Likums par fiziskās personas atbrīvošanu no parādsaistībām" kopumā būs pozitīva ietekme uz tautsaimniecību un sabiedrības mērķgrupām, jo sniegs iespēju fiziskām personām atjaunot vai iegūt stabilu finansiālo stāvokli, tai skaitā radot atgriezenisko saiti – veicot (lielākus) maksājumus valsts budžetā un tādējādi visas sabiedrības interesēs.  Detalizētāks apraksts skatāms likumprojekta "Likums par fiziskās personas atbrīvošanu no parādsaistībām" sākotnējās ietekmes novērtējuma ziņojumā (anotācijā). |
| 3. | Administratīvo izmaksu monetārs novērtējums | Visupirms norādāms, ka likumprojektā ietvertais mehānisms ir izmantojams pēc nepieciešamības. Neviena no noteiktajām darbībām nav tāda, kas būtu veicama pati par sevi bez galvenā ierosinātāja – fiziskās personas lēmuma iesniegt pieteikumu. Tādējādi administratīvās izmaksas nerodas automātiski, piemēram, tamdēļ, ka kreditors veic saimniecisko darbību.  Administratīvo izmaksu aprēķināšanā izmantotos pieņēmumus un secinājumus sk. saistītā likumprojekta "Likums par fiziskās personas atbrīvošanu no parādsaistībām" sākotnējās ietekmes novērtējuma ziņojumā (anotācijā). |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Likumprojekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | 1. **Likumprojekts "Likums par fiziskās personas atbrīvošanu no parādsaistībām"**– tajā noteiktas materiālās tiesību normas fiziskās personas atbrīvošanai no parādsaistībām. 2. **Likumprojekts "Grozījumi Maksātnespējas likumā"**– lai nodrošinātu Maksātnespējas likuma 12. panta precizēšanu un 130. panta "Fiziskās personas maksātnespējas procesa piemērošanas ierobežojumi" papildināšanu ar jaunu ierobežojumu. Proti, lai nodrošinātu maksātnespējas reģistra darbības paplašināšanu, kā arī nodrošinātu, ka fiziskai personai nav piemērojams vai ir pārtraucams fiziskās personas maksātnespējas process, ja tai ir ierosināta fiziskās personas atbrīvošanas no parādsaistībām lieta vai lieta ir izbeigta noteiktā laika periodā. 3. **Likumprojekts "Grozījumi likumā "Par Latvijas Republikas Uzņēmumu reģistru""** – lai nodrošinātu maksātnespējas reģistrā ierakstāmo ziņu un ierakstīšanas kārtības precizēšanu. 4. **Likumprojekts "Grozījums likumā "Par iedzīvotāju ienākuma nodokli""** – nepieciešams grozījums, lai nodrošinātu, ka ienākums, kas gūts, personai tiekot atbrīvotai no parādsaistībām, netiek iekļauts gada apliekamajā ienākumā un netiek aplikts ar nodokli. Tādējādi parādniekam, kurš ir atbrīvots no parādsaistībām, nebūs jāaprēķina un jāveic iedzīvotāju ienākuma nodokļa (no kapitāla pieauguma) maksājums. 5. **Likumprojekts "Grozījums Uzņēmumu ienākuma nodokļa likumā" –** lai nodrošinātu, ka ar uzņēmumu ienākuma nodokli apliekamajā bāzē neiekļauj debitoru parādu summu, ja tā nav atgūta no debitora — fiziskās personas, kas Fiziskās personas atbrīvošanas no parādsaistībām likumā noteiktajā kārtībā ir atbrīvota no parādsaistībām. 6. **Likumprojekts "Grozījumi Notariāta likumā" -** paredzot apgabaltiesu kompetenci zvērinātu notāru darbības uzraudzībā nodot rajona (pilsētu) tiesām.   Visi minētie likumprojekti tiek virzīti vienlaicīgi. |
| 2. | Atbildīgā institūcija | Likumprojekts šo jomu neskar. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes ietvaros notikušas konsultācijas ar Latvijas Zvērinātu notāru padomi, Tieslietu ministrijas pastāvīgo darba grupu "Maksātnespējas regulējuma pilnveidošanas darba grupa", piedaloties arī Labklājības ministrijai, Maksātnespējas kontroles dienestam, kā arī konsultējoties ar Nodarbinātības valsts aģentūru un Latvijas Alternatīvo finanšu pakalpojumu asociāciju, un Tieslietu ministrijas pastāvīgo darba grupu Civilprocesa likuma grozījumu izstrādei.  Maksātnespējas regulējuma pilnveidošanas darba grupā pārstāvēta Latvijas Kredītņēmēju asociācija, biedrība "Latvijas Sertificēto maksātnespējas procesa administratoru asociācija", Latvijas Zvērinātu advokātu padome, Valsts ieņēmumu dienests, Latvijas Republikas Augstākā tiesa, Latvijas Zvērinātu tiesu izpildītāju padome, Ārvalstu investoru padome Latvijā, Latvijas Tirdzniecības un rūpniecības kamera, Latvijas Darba devēju konfederācija, Latvijas Finanšu nozares asociācija, Latvijas Brīvo arodbiedrību savienība, Ekonomikas ministrija un Rīgas apgabaltiesa.  Pastāvīgajā darba grupā Civilprocesa likuma grozījumu izstrādei ir iekļauti Latvijas Universitātes mācībspēki, visu tiesu instanču pārstāvji, vairāki rajona (pilsētas) tiesu priekšsēdētāji, apgabaltiesu priekšsēdētāji, Augstākās tiesas pārstāvji, Latvijas Finanšu nozares asociācijas, Latvijas Zvērinātu advokātu padomes, Latvijas Zvērinātu tiesu izpildītāju padomes, Latvijas Tirdzniecības un rūpniecības kameras pārstāvji, kā arī tiesību zinātņu eksperti un praktiķi. |
| 2. | Sabiedrības līdzdalība projekta izstrādē | Saistīto likumprojektu pakete skatīta Maksātnespējas regulējuma pilnveidošanas darba grupas 2019. gada 14. jūnija sanāksmē, kā arī pastāvīgajā darba grupā Civilprocesa likuma grozījumu izstrādei 2019. gada 4. jūlija un 1. augusta sanāksmēs. |
| 3. | Sabiedrības līdzdalības rezultāti | Maksātnespējas regulējuma pilnveidošanas darba grupas 2019. gada 14. jūnija sanāksmē kopumā tika saņemts atbalsts likumprojektu paketes virzīšanai. Galvenais iebildums (sociālo dienestu loma pieteikumu par fiziskās personas atbrīvošanas no parādsaistībām pieņemšanā un izskatīšanā) novērsts, aizstājot šajā daļā sociālos dienestus ar zvērinātiem notāriem.  Civilprocesa likuma darba grupas 2019. gada 4. jūlija sanāksmē izteiktais galvenais iebildums (nepieciešamība precizēt zvērināta notāra pieņemtā lēmuma pārskatīšanas regulējumu) novērsts, ietverot likumprojektā nepieciešamo regulējumu.  Civilprocesa likuma darba grupas 2019. gada 1. augusta sanāksmē atkārtoti izskatīts precizētais likumprojekts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, tiesas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. Likumprojekta izpilde nerada ietekmi un institūcijas cilvēkresursiem. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

*Ozola 67046147*

*Liene.Ozola@tm.gov.lv*

v\_sk = 3155

1. Ministru kabineta 2016. gada 21. septembra rīkojums Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu". Pieejams: <https://likumi.lv/ta/id/284925-par-maksatnespejas-politikas-attistibas-pamatnostadnem-2016-2020-gadam-un-to-istenosanas-planu>. [↑](#footnote-ref-1)
2. Skat. Civilprocesa likuma 34. panta pirmās daļas 4. punktu. [↑](#footnote-ref-2)
3. Pieejams: <https://www.satv.tiesa.gov.lv/web/viewer.html?file=/wp-content/uploads/2016/01/2016-01-01_Spriedums.pdf#search=>. [↑](#footnote-ref-3)
4. sk.: Civilprocesa likuma komentāri. II daļa. Torgāns K. (zin. red.) Rīga: Tiesu namu aģentūra, 2012, 197. lpp. [↑](#footnote-ref-4)
5. Saskaņā ar Civilprocesa likuma 563. panta piekto daļu. [↑](#footnote-ref-5)